DECRETO 65/2010, do 15 de abril, polo que se aproba a modificación dos estatutos do Ilustre Colexio Oficial de Enxeñeiros Industriais de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 28/04/2010

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e foi asumida polo Decreto 337/1996, do 13 de setembro, da Xunta de Galicia.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da citada competencia, dispón no seu artigo 16, en relación co 18, que os colexios profesionais gozarán de autonomía para a elaboración, aprobación e modificación dos seus estatutos, sen máis límites que os establecidos polo ordenamento xurídico.
A evolución das actividades profesionais deu lugar a que a actuación illada profesional se vexa substituída por un labor de equipo que ten a súa orixe na crecente complexidade das actividades e nas vantaxes que derivan da especialización e división do traballo. Neste sentido apróbase a Lei 2/2007, do 15 de marzo, de sociedades profesionais, que, segundo establece na súa disposición adicional terceira, será de aplicación a todos os profesionais que exerzan profesións en que a colexiación sexa obrigatoria e para cuxo desempeño sexa necesario acreditar titulación universitaria oficial e inscrición no colexio profesional correspondente.
Pola súa banda, a disposición transitoria segunda da precitada lei establece que, no prazo de nove meses desde a súa entrada en vigor, os colexios profesionais e demais organizacións corporativas deberán ter constituídos os seus respectivos rexistros profesionais.
Baseándose neste novo marco lexislativo, o Ilustre Colexio Oficial de Enxeñeiros Industriais de Galicia acordou en asemblea xeral do 12 de decembro de 2009 a modificación parcial dos seus estatutos, co obxecto de adaptalos á Lei 2/2007, do 15 de marzo, de sociedades profesionais.
Tendo en conta o exposto, unha vez que foi verificada a adecuación á legalidade da modificación estatutaria, en virtude do uso da competencia atribuída polo artigo 34.5º da Lei 1/1983, do 22 de febreiro, por proposta do conselleiro de Presidencia, Administracións Públicas e Xustiza, e tras a deliberación do Consello da Xunta de Galicia na súa reunión do día quince de abril de dous mil dez,
DISPOÑO:
Artigo único.
Aprobar a modificación parcial dos estatutos do Ilustre Colexio Oficial de Enxeñeiros Industriais de Galicia que figura como anexo a este decreto.
Disposición derradeira
Este decreto entrará en vigor aos vinte días da súa publicación no Diario Oficial de Galicia.
Santiago de Compostela, quince de abril de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Modificación parcial dos estatutos do ilustre Colexio Oficial de Enxeñeiros Industriais de Galicia
Aprobados polo Decreto 160/2007
No índice modifícase:
Capítulo III
Colexiación. Dereitos e Obrigas dos colexiados
e das sociedades profesionais
Artigo 17º.-Perda da condición de colexiado e/ou de sociedade profesional integrada.
Engádense dous novos artigos
Artigo 18º.-Do exercicio profesional baixo forma societaria.
Artigo 19º.-Dereitos e obrigas das sociedades profesionais.
Como consecuencia
Renuméranse todos os artigos do 18º ata o 79º sumando dúas unidades a cada un deles, co cal pasan a ser do 20º ata o 81º.
No articulado modifícanse os artigos que se sinalan a continuación coa súa numeración definitiva:
No artigo 1º.-Marco legal.
Engádese
«Lei 2/2007, do 15 de marzo, de sociedades profesionais».
No artigo 3º.-Relación coas administracións.
Engádese un novo punto 3:
«3. O Colexio Oficial de Enxeñeiros Industriais de Galicia relaciónase co Rexistro Mercantil polo que respecta á constitución, implementación e desenvolvemento das sociedades profesionais no ámbito territorial colexial».
No artigo 4º.-Alcance.
Engádese un novo parágrafo:
«O Colexio Oficial de Enxeñeiros Industriais de Galicia integrará tamén obrigatoriamente as sociedades profesionais inscritas no seu Rexistro de Sociedades Profesionais».
No artigo 6º.-Fins e funcións do colexio.
No punto 2 c) engádese «ou sociedade profesional» a continuación de «velar para que ningunha persoa».
Engádese un novo punto 2 n):
«n) Constituír o Rexistro de Sociedades Profesionais, establecer o seu regulamento e ordenar o conducente ao seu funcionamento».
No artigo 7º.-Facultades do Colexio.
Substitúese o número 5 por:
«5. Realizar estudos de mercado relativos ás actividades profesionais da enxeñaría industrial, e desenvolver toda clase de estudos e análises de prospectiva relacionada coa enxeñaría industrial».
Engádese ao final do número 9:
«9. , así como nas controversias derivadas do contrato social das sociedades profesionais que xurdan entre os socios, entre socios e administradores, e entre calquera destes e a sociedade, incluídas as relativas a separación, exclusión e determinación da cota de liquidación».
No artigo 8º.-Visado.
Engádese un novo número 5:
«5. O visado colexial poderase expedir tamén a favor dunha sociedade profesional debidamente inscrita no Rexistro de Sociedades Profesionais».
Modifícase o título do capítulo III, engadindo ao final:
Capítulo III
...e das sociedades profesionais
No artigo 9º.-Colexiación.
Engádese un último parágrafo:
«O exercicio profesional da enxeñaría industrial baixo forma societaria deberase realizar de conformidade co que dispón a Lei 2/2007, do 15 de marzo, de sociedades profesionais, e o artigo 18º destes estatutos.»
No artigo 17º.-Perda da condición de colexiado e/ou de sociedade profesional integrada.
Substitúese todo o texto por:
«A perda da condición de colexiado e/ou sociedade profesional integrada poderase producir:
1. Por petición propia, solicitada por escrito ao decano do colexio, sempre que non se teñan obrigas profesionais ou corporativas pendentes de cumprimento.
2. Por sanción disciplinaria, producida a teor do disposto nestes estatutos xerais ou nos do colexio a que pertenza.
3. Por sentenza xudicial firme de inhabilitación para exercer a profesión.
4. Por incumprimento das obrigas económicas recollidas nos estatutos do colexio, nos termos fixados neles e nos acordos validamente adoptados, logo do correspondente expediente.
No caso de ser persoa física, tamén se perde:
5. Por falecemento ou incapacitación.
No caso de ser sociedade profesional, tamén se perde por:
6. Extinción da sociedade ou incumprimento das obrigas establecidas na súa normativa reguladora ou por descualificación, efectuada polo Rexistro Mercantil, da sociedade profesional como tal, sen prexuízo da forma civil, mercantil ou outra que siga adoptando».
Engádese un novo artigo 18º:
Artigo 18º.-Do exercicio profesional baixo forma societaria.
1. Os enxeñeiros industriais colexiados poderán exercer a súa profesión conxuntamente con outros colexiados, baixo calquera forma lícita recoñecida en dereito. Tamén poderán, de ser o caso, exercer conxuntamente a súa profesión con profesionais doutras disciplinas. Se a actividade profesional se desenvolve baixo forma societaria, estará suxeita aos termos previdos na vixente Lei de sociedades profesionais.
2. As sociedades profesionais inscribiranse obrigatoriamente no Rexistro de Sociedades Profesionais do Colexio de Enxeñeiros Industriais de Galicia cando teñan o seu domicilio social en Galicia. A realización pola sociedade profesional de actividades profesionais sen estar inscrita no Rexistro de Sociedades Profesionais do seu Colexio Oficial de Enxeñeiros Industriais, ademais de incorrer nun suposto sancionatorio e contra a deontoloxía, suporá a dedución de responsabilidades, de conformidade co que dispón o ordenamento xurídico.
3. O rexistro colexial de sociedades profesionais rexerase polas previsións contidas na Lei de sociedades profesionais, polos estatutos xerais e por estes estatutos, e, en desenvolvemento destes, polo Regulamento do Rexistro de Sociedades Profesionais do colexio.
4. A inscrición da sociedade profesional no Rexistro de Sociedades Profesionais do Colexio produce os efectos xurídicos seguintes:
A integración da sociedade no colexio.
A suxeición da sociedade profesional ás competencias que a Lei de colexios profesionais, estes estatutos e os estatutos xerais lles atribúen aos colexios sobre os profesionais incorporados a el, en particular ao seu artigo 5.
Engádese un novo artigo 19º:
Artigo 19º.-Dereitos e obrigas das sociedades profesionais.
1. A sociedade profesional debidamente inscrita no Rexistro de Sociedades Profesionais será titular dos dereitos e obrigas que recoñece o capítulo IV dos estatutos xerais dos colexios oficiais de enxeñeiros industriais e do seu Consello Xeral, e no capítulo III destes estatutos, coa excepción dos dereitos electorais e de participación en órganos colexiais que están reservados exclusivamente aos colexiados persoas físicas polo artigo 10º, alínea c), e da obriga consignada no artigo 11º, alínea d), dos estatutos xerais dos colexios oficiais de enxeñeiros industriais e do seu Consello Xeral, e artigo 15º, números 8 e 10, e artigo 16º, número 5, respectivamente, destes estatutos.
2. Así mesmo, a sociedade profesional debidamente inscrita poderase beneficiar, nas mesmas condicións ca os colexiados persoas físicas, dos servizos ofrecidos polo colexio e que se recollen nestes estatutos.
No artigo 36º.-Natureza e composición.
Engádese un último parágrafo:
«Para ser membro da Xunta de Goberno, salvo o indicado por lexislación de rango superior a estes estatutos, non é necesario encontrarse no exercicio da profesión».
No artigo 37º.-Funcións e competencias da Xunta de Goberno.
Engádese ao final do número 4:
4. «...e a integración das sociedades profesionais».
No artigo 48º.-Organización e funcionamento das delegacións.
Engádese un novo parágrafo:
«Para ser membro da Xunta da Delegación, salvo o indicado por lexislación de rango superior a estes estatutos, non é necesario encontrarse no exercicio da profesión».
No artigo 61º.-Eleccións nas delegacións.
No número 2, sobre as votacións, substitúese «no momento de se constituír a súa mesa electoral» por «antes do peche da súa mesa electoral».
No antepenúltimo parágrafo, sobre a constitución da mesa electoral, engádese aos membros da mesa electoral que designe a Xunta de Goberno «ou outros colegiados».
No artigo 62º.-Recursos ordinarios do colexio.
No punto 2 engádese ás cotas «tanto de colexiados como de sociedades profesionais integradas».
No artigo 72º.-Responsabilidade disciplinaria.
Substitúese o primeiro parágrafo por:
«O Colexio Oficial de Enxeñeiros Industriais de Galicia exerce as funcións disciplinarias para a corrección e prevención das infraccións dos deberes colexiais e da deontoloxía profesional que cometeren os colexiados e, de ser o caso, as sociedades profesionais integradas».
No artigo 73º.-Faltas sancionables.
Engádese un novo punto 2 h):
«h) O incumprimento polos socios profesionais da obriga legal de instar a inscrición da sociedade profesional no Rexistro de Sociedades Profesionais».
No artigo 74º.-Sancións.
Substitúese o primeiro parágrafo por:
Cando as faltas sexan cometidas por un colexiado persoa física, o colexio poderalle impor as sancións seguintes:
No punto 3 b) engádese a continuación de «Suspensión do exercicio profesional», «por un prazo superior a seis meses e un día».
Engádese ao final un novo suposto:
«Cando as faltas sexan cometidas por unha sociedade profesional, o colexio poderalle impor as sancións seguintes:
1. Por faltas leves:
a) Apercibimento privado.
b) Apercibimento por oficio, con anotación no expediente societario.
2. Por faltas graves:
a) Apercibimento público, con anotación no expediente societario.
b) Baixa temporal no Rexistro de Sociedades Profesionais, con prohibición de exercicio profesional por un prazo inferior a un ano e un día.
3. Por faltas moi graves:
a) Baixa temporal no Rexistro de Sociedades Profesionais, con prohibición de exercicio profesional por un prazo superior a un ano e un día e inferior a tres anos.
b) Baixa definitiva do Rexistro de Sociedades Profesionais, con prohibición indefinida de exercicio profesional».
No artigo 75º.-Rehabilitación e cancelación de antecedentes.
Engádese ao punto 1 d), a continuación de «expulsión», «ou baixa definitiva do Rexistro de Sociedades Profesionais, ».
No artigo 78º.-Normativa que cómpre seguir en casos de modificación.
Engádese ao final do terceiro parágrafo:
«Así mesmo, comunicaráselles a existencia destas emendas a todos os colexiados e publicaranse na web do colexio».